Nancy Salzman, annar stofnenda Nxivm Nexíum safnaðarins, var í gær dæmd í rúmlega þriggja ára fangelsi fyrir aðild sína að glæpum safnaðarins. Hún sagði fyrir dómi að hún hugsaði til þessa tíma með hryllingi og skömm.
Salzman játaði fyrir dómi árið 2019 að hafa stolið tölvupóstföngum og lykilorðum þeirra sem gagnrýndu söfnuðinn. Að sögn rannsakenda var Nxivm í raun notað til kynlífsmansals, en fyrirtækið gaf sig út fyrir að vera sjálfshjálparstofnun.
Keith Raniere, sjálfskipaður andlegur leiðtogi safnaðarins, var í fyrra dæmdur í 120 ára fangelsi. Hann var dæmdur fyrir fjárkúgun, kynlífsmansal, barnaklám og fleira, að sögn fréttastofu BBC. Salzman sagðist fyrir dómi hugsa til þess með hryllingi og skömm að hafa stutt starfsemi Ranieres. Í dag skilji hún hvað hún gerði rangt þegar hún vann undir stjórn Ranieres.
Söfnuðurinn var stofnaður árið 1998 í Albany í New York-ríki Bandaríkjanna. Yfirlýst markmið hans var að vera valdeflandi samfélag með mannúð að leiðarljósi. Alls segir Nxivm að yfir 16 þúsund hafi tekið þátt í söfnuðinum, sem var kominn með starfsstöðvar víðar í Bandaríkjunum, í Kanada og Mexíkó. Dóttir Salzman komst hátt í metorðastiga safnaðarins og átti yfir höfði sér sjö ára fangelsi þegar hún var dæmd í fyrra. Hún var hins vegar dæmd í fimm ára skilorðsbundið fangelsi eftir að hafa aðstoðað saksóknara við mál sitt gegn Raniere.